CELEX: 32017D2181
Language: da
Date: 2017-11-21 00:00:00
Title: Kommissionens gennemførelsesafgørelse (EU) 2017/2181 af 21. november 2017 om ændring af gennemførelsesafgørelse (EU) 2016/1918 om visse beskyttelsesforanstaltninger over for chronic wasting disease (meddelt under nummer C(2017) 7661) (EØS-relevant tekst. )

23.11.2017   
            
            
               DA
            
            
               Den Europæiske Unions Tidende
            
            
               L 307/58
            
         KOMMISSIONENS GENNEMFØRELSESAFGØRELSE (EU) 2017/2181
   af 21. november 2017
   om ændring af gennemførelsesafgørelse (EU) 2016/1918 om visse beskyttelsesforanstaltninger over for chronic wasting disease
   
      
         (meddelt under nummer C(2017) 7661)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (1), særlig artikel 4, stk. 2, og
   ud fra følgende betragtninger:
   
               (1)
            
            
               I forordning (EF) nr. 999/2001 er der fastsat regler for forebyggelse af, kontrol med og udryddelse af transmissible spongiforme encephalopatier (i det følgende benævnt »TSE'er«) i Unionen. Forordningen gælder for produktion og markedsføring, samt i visse særlige tilfælde for eksport, af levende dyr og animalske produkter. Forordningen omhandler også programmer til overvågning af visse TSE'er samt vedtagelse af beskyttelsesforanstaltninger ved TSE-udbrud.
            
         
               (2)
            
            
               Ved Kommissionens gennemførelsesafgørelse (EU) 2016/1918 (2) fastsættes midlertidige beskyttelsesforanstaltninger over for chronic wasting disease (CWD). Gennemførelsesafgørelsen blev vedtaget efter konstatering af fem tilfælde af CWD hos hjortedyr i Norge i 2016. Det var første gang, at CWD blev konstateret i Europa og det første naturlige tilfælde hos rensdyr i verden. CWD er en smitsom sygdom, og ved udbrud af sygdommen er der risiko for, at den kan sprede sig til andre populationer af hjortedyr og andre regioner samt til områder tilhørende andre EU-medlemsstater og EFTA-lande i Det Europæiske Økonomiske Samarbejdsområde (i det følgende benævnt »EØS-EFTA-stater«).
            
         
               (3)
            
            
               Den 2. december 2016 vedtog Den Europæiske Fødevaresikkerhedsautoritet (EFSA) en videnskabelig udtalelse om CWD hos hjortedyr (i det følgende benævnt »EFSA's udtalelse«) (3). I EFSA's udtalelse anbefales det at gennemføre et treårigt program til overvågning af CWD hos hjortedyr i Estland, Finland, Island, Letland, Litauen, Norge, Polen og Sverige, som er de EU- og EØS-EFTA-stater, der har en population af rensdyr og/eller elge. I EFSA's udtalelse understreges det, at formålet med det treårige program til overvågning af CWD burde være at bekræfte eller udelukke forekomsten af CWD i lande, hvor sygdommen aldrig er blevet konstateret, og i lande, hvor CWD er blevet konstateret, med henblik på at anslå prævalensen og den geografiske spredning af CWD. Hidtil er der ikke konstateret tilfælde af CWD i Unionen, og i EØS-EFTA-staterne er CWD kun konstateret i Norge.
            
         
               (4)
            
            
               Efter vedtagelsen af EFSA's udtalelse blev bilag III til forordning (EF) nr. 999/2001 ændret ved Kommissionens forordning (EU) 2017/1972 (4) for at fastsætte et treårigt program til overvågning af CWD hos hjortedyr i visse medlemsstater og i EØS-EFTA-stater, der har populationer af hjortedyr, som kan have været udsat for CWD, for perioden fra 1. januar 2018 til 31. december 2020 (i det følgende benævnt »det treårige program til overvågning af CWD«). Formålet med det treårige program til overvågning af CWD er at få et klart billede af den epidemiologiske situation for så vidt angår CWD hos hjortedyr i Europa.
            
         
               (5)
            
            
               Mellem januar 2017 og september 2017 underrettede Norge Kommissionen og medlemsstaterne elektronisk, jf. del I.B i kapitel B i bilag III til forordning (EF) nr. 999/2001, om yderligere tre konstaterede tilfælde af CWD hos vildtlevende rensdyr ud over de fem tilfælde af CWD, der var blevet konstateret hos vildtlevende rensdyr og vildtlevende elge i Norge i 2016.
            
         
               (6)
            
            
               I sin udtalelse fremhæver EFSA desuden, at anvendelsen af lokkemidler med naturlig urin fra hjortedyr øger sandsynligheden for indslæbning i Unionen af CWD, og anbefaler derfor, at der træffes foranstaltninger til at reducere sandsynligheden for, at CWD indslæbes via lokkemidler med naturlig urin fra hjortedyr. Der er CWD-infektivitet i urin, hvilket spiller en rolle i forbindelse med overførsel og spredning af CWD. Anvendt som jagtlokkemidler kan urin fra smittede hjortedyr derfor føre til udbrud i områder, hvor der ikke tidligere er konstateret CWD. I EFSA's udtalelse anbefales det derfor, at jagtlokkemidler med urin fra hjortedyr ikke længere anvendes.
            
         
               (7)
            
            
               Under hensyntagen til henstillingerne i EFSA's udtalelse er det hensigtsmæssigt, at de beskyttelsesforanstaltninger, der er fastsat i gennemførelsesafgørelse (EU) 2016/1918, udvides til at omfatte jagtlokkemidler med urin fra hjorte, og at forbyde import til Unionen af jagtlokkemidler med urin fra hjortedyr fra tredjelande, flytning af sendinger af jagtlokkemidler med urin fra hjortedyr med oprindelse i Norge til Unionen samt fremstilling, markedsføring og anvendelse af jagtlokkemidler med urin fra hjortedyr med oprindelse i de i bilaget til gennemførelsesafgørelse (EU) 2016/1918 opførte områder i Sverige og Finland.
            
         
               (8)
            
            
               Da der er konstateret nye tilfælde af CWD i Norge, og da resultatet af overvågningen af CWD via det treårige program endnu ikke foreligger, bør anvendelsesperioden for gennemførelsesafgørelse (EU) 2016/1918 forlænges. Anvendelsesperioden for nævnte gennemførelsesafgørelse bør derfor forlænges til den 31. december 2020.
            
         
               (9)
            
            
               Det er desuden nødvendigt at ændre bilaget til gennemførelsesafgørelse (EU) 2016/1918 på grund af de ændringer, der foretages i artiklerne i retsakten ved nærværende afgørelse.
            
         
               (10)
            
            
               Gennemførelsesafgørelse (EU) 2016/1918 bør derfor ændres.
            
         
               (11)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   I gennemførelsesafgørelse (EU) 2016/1918 foretages følgende ændringer:
   
               1)
            
            
               Følgende indsættes som artikel 3a:
               »Artikel 3a
               1.   Import til Unionen af sendinger fra tredjelande af jagtlokkemidler med urin fra hjortedyr forbydes.
               2.   Flytning til Unionen af sendinger af jagtlokkemidler med urin fra hjortedyr med oprindelse i Norge forbydes.
               3.   Fremstilling, markedsføring og anvendelse af jagtlokkemidler med urin fra hjortedyr med oprindelse i de i bilaget opførte områder forbydes.«
            
         
               2)
            
            
               I artikel 4 ændres »31. december 2017« til »31. december 2020«.
            
         
               3)
            
            
               Bilaget erstattes af teksten i bilaget til nærværende afgørelse.
            
         Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 21. november 2017.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFT L 147 af 31.5.2001, s. 1.
   
      (2)  Kommissionens gennemførelsesafgørelse (EU) 2016/1918 af 28. oktober 2016 om visse beskyttelsesforanstaltninger over for chronic wasting disease (EUT L 296 af 1.11.2016, s. 21).
   
      (3)  Scientific Opinion on Chronic wasting disease (CWD) in cervids, EFSA Journal (2017);15(1):46.
   
      (4)  Kommissionens forordning (EU) 2017/1972 af 30. oktober 2017 om ændring af bilag I og III til Europa-Parlamentets og Rådets forordning (EF) nr. 999/2001 for så vidt angår et overvågningsprogram for chronic wasting disease hos hjortedyr i Estland, Finland, Letland, Litauen, Polen og Sverige og om ophævelse af Kommissionens beslutning 2007/182/EF (EUT L 281 af 31.10.2017, s. 14).
   
      BILAG
      »
            BILAG
            1.   Områder i Sverige, jf. artikel 2, stk. 2, litra a) og e), artikel 3, stk. 1, 2 og 4, og artikel 3a, stk. 3
            
            
                        —
                     
                     
                        Norrbottens len
                     
                  
                        —
                     
                     
                        Västerbottens len
                     
                  
                        —
                     
                     
                        Jämtlands len
                     
                  
                        —
                     
                     
                        Västernorrlands len
                     
                  
                        —
                     
                     
                        Älvdalen kommune i Dalarnas len
                     
                  
                        —
                     
                     
                        Nordanstig, Hudiksvall og Söderhamn kommune i Gävleborgs len
                     
                  2.   Områder i Finland, jf. artikel 2, stk. 2, litra b), artikel 3, stk. 1, 3 og 4, og artikel 3a, stk. 3
            
            
                        —
                     
                     
                        området mellem den norsk-finske grænse og det norsk-finske rensdyrhegn.
                     
                  «